
			Folkenborg, Eidsberg, våren 1225

			Endelig er hun født. Jenta hun har ventet på. Hun som Frøya hadde sagt skulle komme. 

			Kanga smiler for seg selv der hun småtripper ute på tunet. Hun lar de lange, slanke fingrene løsne den stramme hårknuten. Så rister hun på hodet, slik at den fyldige manken flommer nedover ryggen. Den er fortsatt svart som tjære, men har fått noen striper av sølv.

			Kanga lukker øynene, trekker pusten dypt ned i magen, strekker ut armene og bøyer hodet bakover. Nyter det forfriskende duskregnet, danser litt rundt til den heftige musikken som bobler i hjerte og sinn.

			Så kaster hun et blikk mot stua, det lille huset i skogkanten som er hjemmet hennes. Inne hviler dattera, hun som heter det samme som henne og akkurat har blitt mor. 

			Det var Kanga Unges tredje fødsel, men likevel den hardeste. Ei hel natt og nesten en hel dag stod det på, før det løsnet. Jentebarnet skled ut og satte i et befriende hyl. Den lubne kroppen sprellet, rød av raseri.

			Nabokona, som hjalp til ved fødselen, kuttet raskt navlestrengen før hun rakte barnet til Kanga. Jentungen roet seg litt da Kanga trykket henne inntil seg og nynnet på en gammel folkevise. Så bar hun henne bort til stampen og senket henne varsomt ned i det lunkne vannet.

			Det var da jenta slo opp øynene. De skarpe grønne øynene som lyste mot henne, holdt blikket hennes fast. Det var da hun fikk visshet.

			Kraaa, korrp, korrp. Kanga rykker til. En stor, svart fugl med et bredt vingespenn sklir langsomt nordover. En ravn. Den flakser litt før den forsvinner i tåka.

			Kanga stivner til. Hun kan ikke lenger kjenne sin egen pust. Den er borte. Hun kan heller ikke høre noe. Tausheten hersker på tunet hennes.

			Lenge blir hun stående som fastfrosset til bakken. Men endelig trenger hjemlige lyder inn i hodet hennes. Småfugler som kvitrer, vinden som leker med trærne. 

			Omsider klarer hun å riste seg løs – og haster mot stua. Også der inne kjennes det kaldt, selv om det fortsatt gløder i grua. Hun rører litt i glørne med ei jernstang, og ilden får nytt liv. 

			Raskt vrenger hun av seg den fuktige linskjorta, tar på seg ei ny og kaster et tykt ullsjal over skuldrene. Hun gnir hendene mot hverandre over ilden. Legger armene i kors over brystet, klapper og stryker overarmene mens hun tråkker litt med beina. Likevel får hun ikke varmen i seg, kroppen er hard og kald som en istapp.

			Hun kaster blikket mot Kanga Unge, som sover fredfullt. De lange øyevippene, den rettskårne nesen, de myke leppene, brystet som taktfast hever og senker seg. 

			Bare tjueen somre. Vakker og modig – som en nyutsprunget hvitveis som strekker seg opp av den siste snøen og mot sollyset. Kanga stryker henne vart over håret.

			Så lister hun seg bort til jentungen i vogga. Hodet hennes er vendt til siden, øynene lukket og munnen lett åpen. Hun har armene over hodet, nevene er knyttet. Det mørke håret er uvanlig stort og tykt, som på en voksen. Kanga bøyer seg over henne og lar nesen så vidt berøre kinnet. Hun trekker inn pusten. Ingenting lukter så godt som spedbarnshud.

			Kulden slipper litt, og hun kjenner trettheten sige på. Raskt blåser hun ut lyset og går inn i siderommet hvor hennes to andre barnebarn sover. Tre år gamle Cecilia og toåringen Sigurd ligger rolig med ansiktene vendt mot hverandre.

			Kanga synker ned ved siden av dem. Før hun overmannes av søvnen lever tankene i henne sitt eget liv. 

			Hun prøver å si til seg selv at det bare var en fugl som tilfeldigvis fløy forbi hennes hjem og ga lyd fra seg. Det er ikke noe merkverdig med det, fugler ser og hører hun da hver dag. Men innerst inne vet hun at det ikke er slik. Ravner har alltid vært viktige budbringere i hennes familie, på godt og vondt. 

			Kanga har ikke vært lenge i drømmenes skyggefylte landskap før hun bråvåkner av et kraftig dunk, fulgt av noe som minner om kvalte skrik. Hun svinger seg raskt ut av senga og skyver forhenget til datteras rom til side. 

			Brisken, datteras sengeleie, er tom. To menn hugger spydene sine mot noe på golvet. En naken, hvit fot stikker fram under benken. Ei rød elv brer seg utover ved siden av foten, som rister kraftig. Gurglelyder og hosting. En hånd som strekkes i været før den slapt faller ned.

			Hun vil løpe mot mennene. Dytte dem vekk. Finne slaktekniven og hakke dem ned. Hvor er øksen, hammeren? Men hun klarer ikke røre seg. Bein og armer lystrer ikke. Et brøl vil opp og ut, men det stopper i halsen. Det er som hun har svelget en snøball. Hun klarer ikke engang dra pusten.

			Den ene mannen går bort til vogga og hever spydet. En dråpe blod faller ned på barnet, som har våknet og ligger og spreller med beina. 

			Mannen nøler et øyeblikk når han møter blikket til den lille. Store, grønne øyne, noe som minner om et smil om munnen. 

			Nei, nei, nei. De har drept Kanga Unge. De kan ikke ta livet av barnebarnet hennes også. Hun må gjøre noe, si noe. For hun kan ikke slåss mot dem. Det er ordene hun må bruke for å stoppe dem. Og det raskt. Skrekken viker et øyeblikk, snøballen i halsen smelter, i stedet blir hun isende kald i hodet. 

			– Hva slags mann er du som stikker spyd i spedbarn, sier hun med en klar stemme hun ikke kjenner igjen.

			Drapsmannen, en skjeggete, brunbarket kar, skvetter til og snur seg mot henne. Et hardt blikk. Sammenknepne lepper. Hun har sett ham før.

			Han senker spydet, snur seg og vinker mot den andre mannen. Eller gutten. En litt tander lyslugg som ikke ser ut til å være mer enn femten. Sønnen, kanskje? Voldsmennene tramper ut av stua. Og snart hører Kanga hestene deres pruste hardt mens hovene smeller i bakken.

			En kropp ligger urørlig på golvet i en forvridd stilling. Den hvite nattserken er mer rød enn hvit. Det flammende håret ligger som en vifte rundt hodet. Dattera hennes. Hennes aller kjæreste.

			Kanga trykker hendene mot ansiktet, stopper et skrik som vil opp. Vil ikke vekke Sigurd og Cecilia.

			Mens styrtgråten presser seg fram, synker hun ned på knærne og løfter datteras overkropp opp i fanget og klamrer seg til den. Hun føles varm og levende. Men øynene er tomme – helt uten liv. 

			Snart er også hennes eget nattøy inntrukket i blod, men hun bryr seg ikke. Lar bare tårene strømme på mens hun vugger kroppen fra side til side. Hennes datter. Hennes eneste barn. Det er nesten ikke til å bære. Hva galt har hun gjort, hva galt har Kanga Unge gjort? Hvorfor så hard straff?

			Med ett blir Kanga var klynking fra spedbarnet. Motvillig senker hun dattera ned på golvet, reiser seg og går bort til vogga. Jentungen er lys våken og virker glad for å se henne. Så levende, så fager. 

			Kangas øyne er fulle av vann, mens hun lar blikket sveipe over barnebarnet. Ser bloddråpen på pleddet. Tårene hennes som treffer den lille. Ømt stryker hun barnet over kinnet og kiler henne i den ene hånden. Den lille klemmer hardt rundt fingeren hennes og gir fra seg et lite hvin. Kanga må smile.

			Idet hun løfter opp den lille stakkaren, høres et tordenskrall så voldsomt at huset dirrer og en kjele deiser i golvet. Et hastig lyn lyser opp stua gjennom døra, som drapsmennene lot stå åpen.

			Kanga farer sammen og knuger barnet så hardt inntil seg at hun igjen begynner å klynke. Hun stirrer mot døra, frykter at enda mer ondskap skal ramme dem. Men det er helt stille, før uværet braker løs på nytt.

			– Torden så tidlig på året. Det er et tegn, hvisker Kanga til seg selv.

			Og mens hun hører regnet styrte ned i vannbøttene utenfor, holder hun jentungen litt fra seg, slik at hun kan se ansiktet hennes.

			– Du skal hete Thoron, ungen min. Thoron, etter han som herjer på himmelen i natt.

		

	
		
			Kongen

			Kanga står i døråpningen med Thoron i armene når et staselig følge kommer ridende inn på tunet. Hun kjenner dem godt og går dem i møte.

			Følget ledes av Håkon Håkonsson, landets unge konge. Mens kongen gjør seg klar til å stige ned fra sin kraftige hvite hingst, gløtter hun mot mannen som rir ved kongens høyre side, Dagfinn Bonde. Ansiktet hans er drivende hvitt, og som hugd i stein. Den vakre kvinnen ved kongens venstre side, Inga kongsmor, er rank i ryggen, men rød rundt øynene. 

			Kongen vipper den skinnende blå kappa han bærer til side og skritter mot Kanga. 

			– Er det sant, det jeg har hørt, spør han og borer øynene sine inn i hennes.

			– Hvis kongen har hørt at Kanga Unge har født ham nok ei datter og blitt drept samme natt, så er det sant.

			Håkon lukker øynene og puster tungt før han bøyer nakken. Han blir ved å stirre ned på gresset en god stund. Så gnir han seg i ansiktet med høyre hånd og retter seg opp igjen.

			– Kan jeg få se henne?

			Kongens ord er nesten uhørlige, og Kanga kan ane en skjelving i stemmen.

			Hun nikker og begynner å gå mot stua. Hele kongens følge blir med henne. Døra gir fra seg et lite knirk når den åpnes og sollyset kan strømme inn i rommet. Kanga Unge er vasket og stelt og ligger på brisken i en hvit kjole med et blått pledd over seg. 

			­– La meg være alene med henne. 

			Ansiktet hans er stivt og røsten på bristepunktet. Kanga synes det ser ut som han synker sammen i skuldrene før han setter seg på en krakk ved siden av Kanga Unge. Hun gjør som kongen befaler, dreier på hælen og går først ut av stua. Alle de andre trekker seg også stille tilbake. 

			Håkon blir lenge der inne. Og når han endelig kommer ut, ter han seg som en konge skal, men Kanga kan se at han har grått. 

			Inga kongsmor gråter også. Hun omfavner Kanga og hulker mot skulderen hennes, mens Kanga klapper henne trøstende på ryggen. De to kvinnene kjenner hverandre fra før, og er bundet sammen gjennom sine egne barns barn. Tre små som nå er morløse.

			– Det var Skule Bårdsson som fikk henne drept, sier Kanga henvendt til kongen.

			– Det tror jeg ikke på. Du må passe munnen din, sier kong Håkon hardt. 

			– Du tror for godt om jarlen, nærmest spytter hun tilbake.

			En av kongens menn påpeker overfor Kanga at hun skal tiltale kongen i høflig form.

			– Jeg har kjent kongen siden han var spedbarn, så det er ikke så lett å huske slikt. Det jeg mente å si, var at De tror for godt om Deres kommende svigerfar.

			­– Nei. 

			Håkon rister på hodet. 

			– Det er Sigurd Ribbung og mennene hans som står bak dette. Han har brutt fredsavtalen vi har inngått med baglerne og har gått til krig mot meg, sier kongen innbitt.

			– Det gjør meg ondt å måtte si det, ærede konge, men De tar feil. 

			– La oss ikke krangle om dette. Nå må vi ordne med gravferden til Kanga Unge.

			– Ja, og vi må tale om hva som skal skje med Thoron og kongens andre to barn.

			Nå bryter Inga inn.

			– Har du kalt henne Thoron? Hun burde hatt et kristelig navn eller et navn fra kongeætten. Husk at hun er kongsdatter, og at Norge er et kristent land.

			– Tor red over himmelen i natt, sier Kanga med så fast røst hun kan.

			– I dette landet har vi sluttet å tro på Tor, Odin og Frøya. Det er vår Gud, den allmektige, som rår, sier Inga mens hun stirrer på Kanga.

			De to bestemødrene til den nyfødte klarer ikke bli enige. Kongen tar ordet.

			– Min datters navn er Thoron Håkonsdatter. Hun skal døpes i kirka så fort som mulig, helst i morgen. 

			Sigurd og Cecilia kommer nå gående mot dem sammen med en nabokvinne, som har passet dem. De løper bort til Kanga og klynger seg til henne. Trist ser hun ned på de to barnehodene – Cecilias lange, lyse krøller og Sigurds brannrøde, korte lugg. Begge barna kaster nysgjerrige blikk på den staselige lyshårete mannen. Ingen av dem later til å huske at det er faren deres. Og kongen enser dem ikke.

			De fleste som kan krype og gå av folk på nabogårdene, har stilt seg opp i vesle Eidsberg kirke. De vil vel ha et glimt av Norges konge, tenker Kanga. Flere kjenner ham nok også, for kongen er født i dette området. Nå sitter han helt forrest i kirka sammen med Inga og Kanga, og folk strekker hals for å se ham med egne øyne.

			Kanga er glad for at det er gamlepresten som skal døpe Thoron og holde minnestunden for Kanga Unge. Den aldrende, spinkle, geistlige mannen har et mildt sinnelag og et varmt smil. Hun har kunnet rådføre seg med ham i mange saker. 

			Hun kjenner det prikker i nesen når presten snakker om Kanga Unge, han har mye pent å si. Godhjertet, snill, livlig. Men stemmen hans er så langt borte, ordene også. Det finnes da heller ingen ord som kan beskrive hennes datter og alt hun var for henne og sine barn – og for kong Håkon. Hun blir ved å stirre på kista foran henne, kista som Kanga Unges kropp er stengt inne i. 

			Men sjelen hennes er fri, den kan sveve dit den vil. Og nå flyr den rundt i kirkerommet over og mellom alle menneskene hun var glad i. Det kjenner hun med hele seg.

			Blikket hennes faller nå på Håkon, tro om han kjenner Kanga Unges nærvær. Norges konge er bred over skuldrene, smal om livet og temmelig høy i setet. Men holdningen hans er rank og sterk som ei fullvoksen gran – noe som gjør at han virker høyere enn han er. Hun kan se at han bare blir mer og mer lik sin farfar, kong Sverre. 

			Ei himmelblå, tung kappe med sølvtråder henger over skuldrene hans. Det halvlange, lett bølgete håret er velpleid. Han kan ikke sies å være kjekk, men har rene trekk i det runde ansiktet. De store, blå øyne hans unngår å møte noens blikk mens presten taler.

			Han sitter rolig på høysetet sitt. Først når det er tid for å døpe hans yngste datter, reiser han seg. Kanga er glad for at kongen selv bærer Thoron fram til døpefonten og gir henne navn.

			Etter at høytideligheten i kirka er over og folk er på vei til sitt, tar kongen Kanga til side. Han vil snakke om barnas framtid.

			­– De blir med meg. Det er ikke trygt for dem her. Neste gang kan det være de dreper barna også. 

			– Jeg tror ikke de kommer tilbake.

			– Hvorfor tror du det?

			– Som De godt vet, kong Håkon, pleier jeg å kjenne det på meg når noe ondt skal skje. Det følte jeg i lang tid før Kanga Unge døde, men nå er det borte.

			– Jeg kan ikke lite på det. Norges framtid står på spill. Sigurd er arving til tronen hvis jeg skulle falle fra, sier kongen bestemt.

			– Så ta med Dem Sigurd og Cecilia. La Thoron bli hos meg, sier Kanga med hes og lav stemme. Hun hører selv hvor fortvilet hun lyder.

			Kongen begynner brått å trave rundt og rundt på kirkegården. Han blir stående lenge ved Kanga Unges kiste, før han igjen vender seg til henne.

			– Jeg går med på det hvis dere reiser til Irland. 

			Kanga blir stående med åpen munn og stirre på kongen. Til Irland, landet der hun ble født. Først kjenner hun et lite blaff av glede. Både fordi hun får beholde Thoron og fordi hun kan vende tilbake til landet hvor hun vokste opp. Savnet av familien, det milde fuktige været og de lange strendene har noen ganger nesten ikke vært til å bære. Likevel nøler hun.

			– Mener kongen det er trygt for oss å reise til Irland? Det er normannerne og engelskmennene som rår der nå. Etter at vikingene plyndret klostrene deres, ser de ikke med blide øyne på nordmenn. Jeg var svært ung da jeg kom til Norge. I Irland vil mange se på meg som norsk. 

			– Det er lenge siden vikingene herjet. Og min venn og handelspartner, baron John, vil beskytte dere. Du og Thoron kan bo på en gård på eiendommen hans. Jeg vil betale baronen for underholdet. Dere skal ikke lide noen nød.

			– Og hvis folk spør hvem Thoron er, hva skal jeg svare?

			– Du får si at hun er Kanga Unges datter og at begge foreldrene er døde.

			– Da må jeg lyve.

			– I denne saken er det nødvendig. Det må ikke komme ut at hun er min datter. Det må bare du og baronen vite om.

			Kanga nikker ettertenksomt.

			– Jeg ønsker at min datters legeme blir med til Irland. Hun hører også hjemme der, og jeg vil ha et sted hvor jeg kan minnes henne.

			– Godt. Og Thoron kommer til hoffet når hun blir voksen, jeg trenger henne da.

			Kanga bukker i takknemlighet mot kongen, mens hun kjenner tårene presse på.

			– Jeg skal ta meg godt av henne, sier hun stille.

			– Det vet jeg du vil. Måtte Vårherre holde sin hånd over dere, sier kongen, som allerede samme kveld forlater Folkenborg med sine menn.

			Kanga vinker kongsmennene av gårde, går inn i stua og setter seg ned ved siden av vogga der Thoron sover. Hun folder hendene i fanget, bøyer hodet og hvisker til henne. 

			­– Da er det oss to, Thoron. Jeg skal være din mor. Jeg lover også å gjøre mitt beste for å forberede deg på din livsgjerning. Det du er født til å gjøre.

		

	
		
			Irland

			Kanga drar fram den gamle, tunge trekista, den hun tok med seg da hun som ungjente reiste fra Irland. Den har vært i hennes familie i mange slektsledd. Når hun åpner den, er det som om fortiden strømmer imot henne. 

			Ei stram lukt av salt treverk og urter. Farens kniv. Ei tredokke og ei tresleiv som han spikket med kniven. Et vevd teppe, en hvit linserk med broderier. Moras håndverk. Alt hun tok med, som nå skal tilbake – til landet hvor hun tilbragte sine første år og hvor hun skal tilbringe sine siste. Ringen skal sluttes.

			Men enda er det plass i kista. Egne klær, spedbarnstøy, barneleker. Resten de måtte trenge har hoffet lovet å ta seg av. Kanga Unges sølvarmbånd med edle steiner. En gave fra kong Håkon. Hun hadde det alltid på seg. Kanga knuger det lenge mot brystet, før hun varsomt legger det i kista, som blir plassert på samme kjerre som skal frakte Kanga Unges levninger til Oslo.

			Et tjuetalls hester står klare. Det er et stort følge som skal av gårde ­– Inga kongsmor, Kanga, Thoron, Sigurd og Cecilia, tjenere, hirdmenn, barnepiker.

			Ingunn heter hun som er Thorons barnepike og amme. Kanga er blitt fortalt at den frodige ungjenta fikk et barn utenfor ekteskap. En stor skam for familien. I tillegg døde sønnen hennes få dager etter fødselen. Kanga hilser kort på henne. Hun får prate mer med henne senere. Ingunn skal bli med til Irland.

			Sola har så vidt rukket å sende dagens første stråler over jordas kant når de ankommer Oslo. Dugget på gresset er friskt, kaldt og søtt. En enslig hane galer. Ellers er det stille i bygatene.

			Men kongsgården er opplyst, her er det ingen som sover. Kong Håkon har stevne med sine fremste menn i hirden når han får bud om at følget fra Folkenborg har kommet. Han har ikke tid til å møte dem.

			– Gjør klar Dragen og seil rett til Bjørgvin så raskt dere kan, sier han.

			Som sagt, så gjort. Snart har ivrige armer losset om bord alt som skal med. Kanga, Thoron og Ingunn får den ene kahytten, Inga kongsmor og de to andre barna den andre. Resten av mannskapet får klare seg som best de kan.

			­– Hvorfor slikt hastverk? spør Kanga hirdmennene som skal følge dem på ferden.

			– Sigurd Ribbungs hær kan komme når som helst. Kongen vil ha dere vekk og i sikkerhet. Selv er han straks på vei til Tunsberghus, svarer en høy, bredskuldret mann med fredsommelig ansikt. 

			Mens Ingunn ammer Thoron, blir Kanga sittende og se på travelheten. Alle kistene med varer, tønnene med øl, vanndunker, mat. Et par kyr som skal gi dem melk på reisen, lempes også om bord til redselslagne raut. 

			Sigurd kravler hylende rundt på dekk med en barnepike i hælene. Inga sitter med Cecilia på fanget. Tro hvor mye de har forstått, vet de at de har mistet sin mor for alltid og snart vil miste sin søster og mormor også? 

			Det ser ut som det begynner å gå opp for Cecilia, hun har aldri sett henne så alvorlig som nå. Kanga kveler lysten til å gå bort og trøste henne. Det er best at Inga gjør det, det er tross alt kongsmora hun må knytte seg til nå når Kanga drar til Irland.

			Mer rekker hun ikke dvele ved dette før Thoron setter i et skingrende skrik. Hun styrter inn i kahytten. Voldsomt så mye raseri det er i den lille kroppen. Men det trenger hun da også, tenker Kanga.

			– Hva er det med henne? sier hun og ser spørrende på Ingunn.

			– Jeg vet ikke. Hun har fått mat og jeg har stelt henne, svarer hun spakt.

			Kanga tar henne i armene og bysser henne. Når Thoron omsider roer seg og Kanga går ut av kahytten, er Dragen allerede langt ute i Oslofjorden. Det er bare så vidt de kan skimte byen.

			Kong Håkon har fått bud om at et brev fra Skule Bårdsson venter på ham i Tunsberghus. På kvelden dagen etter er kongen framme på berget i Tunsberghus. Kongen ­haster inn på kammerset sitt hvor det forseglede brevet ligger på et sølvfat. En tjener tenner lyset.

			«Ærede konge. Jeg skriver til Dem fordi vi to avtalte at vi skulle møtes i Bjørgvin i jula. Etter jul skulle vi feire bryllupet mellom Dem og kvinnen De har festet dem til, min datter Margrete.

			Jeg kom nordfra hit til Bjørgvin. Men De har ikke holdt Deres løfte. Dette er tredje gang jeg skriver til Dem om dette. Kommer De ikke nå, anser jeg avtalen for brutt. Da er jeg fri til selv å gjøre det jeg vil.» 

			Kongen gir fra seg brevet til sine menn, som leser i stillhet. De er enige om hva han bør gjøre. Han må dra til Bjørgvin snarest for å gifte seg.

			Selv er kongen i villrede. Han blir stående og flytte vekten fra den ene foten til den andre og gni seg i panna.

			– Hvis jeg drar, hva skal vi da gjøre med Sigurd Ribbungs hær? Han dreier blikket fra mann til mann.

			– Vi finner en måte å holde dem på avstand. De vil få en verre fiende enn Sigurd Ribbung om De ikke holder løftet De har gitt jarlen, sier Dagfinn Bonde med tyngde i røsten.

			Håkon stirrer på ham, den kloke mannen. Han var en av dem som sørget for at han ble konge i Norge etter kong Inges død, selv om Skule Bårdsson hadde sterk støtte ikke minst i de mektige trønderbygdene.

			Selv var han svært ung da fredsavtalen med Skule kom i stand.

			– Du må godta at Skule får styre en tredjedel av riket og at du gifter deg med Margrete når hun blir voksen. Den neste kongen vil da ha både ditt og Skules blod i årene, hadde Dagfinn sagt.

			– Hvorfor må jeg godta det? Jeg er av kongeætten, og Gud har valgt meg ut til å styre landet, hadde han svart.

			– Jeg er redd Skule ikke ser det slik.

			Han godtok avtalen. Skule krevde i tillegg at han skulle gi opp Kanga Unge når han giftet seg med hans datter.

			– Norge er et kristent land. En konge kan ikke ha ­friller, hadde han sagt.

			Men Håkon vegret seg. Til slutt var det hans mor som tok ham for seg.

			– Min sønn, du kan ikke bare tenke på deg selv. Du er Norges konge. Du skal være far for alt folk. Mange har gitt sitt liv for deg. Nå må du gi tilbake.

			Han ga etter, men utsatte bryllupet igjen og igjen. Og nå har jarlen tydelig mistet tålmodigheten.

			Men kan han gifte seg når krigen raser på Østlandet? Hele natta ligger han søvnløs og grunner. Grytidlig står han opp og går ut på borgen med en fakkel i hånden. 

			Han småløper opp trappene til toppen av tårnet. Her har han god sikt i alle retninger. Men han blir ved å stirre østover mot morgensola, som kaster et gyllent slør over denne lille delen av hans store rike. 

			En mann lister seg fram og blir stående ved hans venstre side. Brått skyter en kraftig stråle mot dem. Begges ansikter lyses opp – kongens glatte og runde og Dagfinn Bondes smale med dype, kloke linjer.

			– Ærede konge, har De bestemt Dem for hva De vil gjøre? Dagfinn stiller spørsmålet uten å se på ham.

			– Ja, gjør skipene klare. Vi seiler vestover. 

			En bredbeint og staselig Skule står på kaia og venter med noen av sine menn når skipene legger til kai i Bjørgvin. Kongen går rett bort til sin svartkledde jarl. De hilser.

			– Så kom De endelig til Deres eget bryllup.

			Skules stemme er vennlig, men de mørke øynene er harde.

			– Takk for at De tar vel imot meg. De må unnskylde at jeg ble sen, men ribbungene er hissige for tiden, sier kongen som raskt forteller siste nytt om Sigurd Ribbungs framferd mens de sammen rusler bort til vogna som skal frakte dem til kongsgården.

			– Kongen ser sikkert fram til å møte sin kommende hustru, Norges dronning, sier Skule listig.

			Håkon nikker.

			Det er en voksen kvinne som venter ham inne i forhallen. Vever, rank, med oppsatt mørkt hår. Kroppen er hyllet inn i en glatt, skarlagensrød kjole. Et skinnende sølvsmykke henger rundt den lange, smale halsen. 

			Kongen hilser først på brudens mor, Ragnhild. Margrete ligner litt på henne, men de dype, vakre øynene og nesen har hun etter sin far – mannen som han må være venn med for å utføre oppdraget Gud har gitt ham. 

			Håkon lukker øynene og sukker lett før han tar imot Margretes spinkle hånd. Den er kald, så kald at det sender ilinger gjennom ham. Så vet han ikke hva han skal si. Det er som om alle ord, alt språk, har forlatt ham. Han prøver å vinne tid ved å smile og nikke til folk rundt seg.

			– Håper alt er vel med min kjære Margrete, hører han seg selv si.

			– Alt er bra med meg. Jeg håper kongen har hatt en god reise. De skal ha takk for at De kom, svarer Margrete og neier.

			Så går døra opp og inn kommer Inga kongsmor med en håndfull tjenestejenter på slep. Hun leier et barn i hver hånd, Sigurd og Cecilia. Barna hans. Hans og Kanga Unges. 

			Han kommer i tanker om det tredje barnet deres. Handelsskipet med kurs for den irske byen Wexford med Kanga, Thoron, ammen og kista med Kanga Unge forlot Bjørgvin få timer før han kom. Han fikk ikke tatt farvel med dem.

			Med ett trer Kanga Unge fram for hans indre blikk. En brå bølge av sorg skyller over ham. Men han rister den av seg, det er ikke tid for det nå. Barna løper rundt og Inga har mye på hjertet. Alt som skal ordnes til bryllupet.

			Men senere kommer tankene til ham – i mørket på kveldene når han ligger alene i senga. Ingen her i Bjørgvin sier noe om Kanga Unge. Ingen viser medfølelse. Egentlig er han glad for det, for han vet ikke hvordan han ville ta det. 

			Samtidig er det som om de later som hun aldri har vært. Aldri har løpt barbeint i sommergresset. Aldri har ligget hud mot hud med ham i skinnet av et sprakende bål. Aldri har ledd så hjertelig at det har åpnet de lukkede dørene i hans indre, til steder ingen andre har sluppet inn. 

			Men Kanga Unge vil alltid være der, nå mer enn noen gang. Sjelen hennes er fri, han kan kalle henne til seg når han trenger henne. Det skal ingen få ta fra ham.

			Samtidig som det gjøres klart til bryllup i Bjørgvin, er et handelsskip i ferd med å anløpe Wexford, som denne dagen er innhyllet i tåke. 

			Underveis talte Kanga lenge og vel med Ingunn om pliktene hennes og hva som venter i det nye landet. Ingunn bare nikket, sa lite. Først da de kom ut for et uvær midtveis brast demningen. Hun fortalte om alle som hånet henne da hun ble svanger.

			– Mine foreldre sa jeg var en stor skam og ville ikke ha noe mer med meg å gjøre. Sønnen min og jeg måtte sove ute blant dyrene. Det tålte han ikke, han døde. Jeg ville også bare dø, sa hun og hulket høyt mens det vannrette regnet pisket henne i ansiktet. 

			Hun var glad da det kom bud om at kongen trengte en amme. Foreldrene hennes kunne ikke vente med å bli kvitt henne.

			– Jeg begynner et nytt liv nå. Jeg vil aldri vende tilbake til Norge.

			– Da er vi to om det, hadde Kanga sagt og holdt rundt henne. 

			Og så seiler skipet inn i Wexfordbukta med de store mudderbankene, slik norske vikinger gjorde mer enn fire hundre år tidligere – da de grunnla byen. Kanga står nesten helt framme ved stavnen og ser skyggene av barndommens rike langsomt tre fram. Vil hun kjenne seg igjen? Hvordan blir det å møte gamle venner og slektninger?

			Brått dunker skipssiden mot havna, og to spretne karer er snare med å hoppe i land og hjelpe de andre. Snart står også ei stor og ei lita kiste oppstilt på kaia. Det er lett regn i lufta.

			En storvokst skikkelse kommer vaggende mot dem gjennom skodda. Det viser seg å være en velkledd mann med et vennlig ansikt og et bredt glis.

			– Jeg er baron John, sier han og retter fram neven mot Kanga, som tar imot, neier og presenterer seg. Selv om det er lenge siden hun selv bodde i Irland, har hun ingen problemer med å forstå hva han sier. Det gjør godt å høre barndommens språk igjen.

			– Jeg har en fin liten gård til dere, med buskap og tre tjenere. Og en barnepike har du med selv ser jeg, sier han.

			– Jeg er svært takknemlig for alt baronen gjør for oss, stotrer Kanga.

			– Det skulle bare mangle. Det er trist at du har mistet din datter. Men presten her i Wexford har funnet et fint gravsted til henne.

			– Takk, sier Kanga og bøyer hodet.

			Baronen roper på et par av sine menn, som raskt bærer kistene vekk fra havna og opp i to hestekjerrer. Den ene drar rett til kirka, den andre vil frakte dem til gården som skal bli deres hjem. Kanga og Ingunn med Thoron i armene er i ferd med å klyve opp i kjerra når en kvinne skritter mot dem i rask takt.

			Kanga gjenkjenner henne med det samme, selv om hun har blitt fet og rynkete. Lillesøster Mary. De to kvinnene omfavner hverandre hardt og lenge. De har mye å snakke om. 

			Eller det er mest Mary som spør og Kanga som svarer. Om reisen, om gården de skal bo på, om hvordan hun kjenner baronen, om datteras død, om hvem som er Thorons far.

			Hun må lyve om det meste. Sier at Kanga Unge døde av sykdom og at faren er en død hirdmann, som er en slektning av baron John. Det får duge som forklaring.

			For hun vet hun aldri kan fortelle sin løsmunnede søster at Thorons far er selveste norskekongen og at han nå er i ferd med å gifte seg med en annen kvinne. Godt Kanga Unge slapp å oppleve det, tenker hun, selv om hun godt visste at Håkon aldri kunne bli hennes.

			Et lengselsfullt sukk flyter gjennom kirkerommet når bruden, hun som straks blir Norges dronning, skrider inn i kirka i Bjørgvin. Skarlagensrød silkekjole, med glitrende innsydde perler, et skinnende diadem innvevd i det kunstferdig oppsatte håret. Et florlett gyllent sjal henger over skuldrene. Ansiktshuden ser ut som snø mot de bekmørke øynene og håret. 

			Kongens tanker er helt andre steder, men han nikker mot henne og tar varsomt armen hennes. Sammen går de mot alteret hvor de blir viet av erkebiskopen. Siden feires det i åtte dager, med gjeve gjester fra inn- og utland.

			Hver natt sover han med Margrete. Første gang han trenger inn i henne, klynker hun litt og en tåre pipler fram i øyekroken.

			– Gjorde jeg Dem vondt, min dronning? spør han bestyrtet.

			– Nei, min kjære. Jeg er bare så glad for at De er nær meg.

			– Så godt å høre. Vi skal nok greie dette sammen, sier han og trekker henne inntil seg.

			Ja, han skal nok klare å venne seg til nettene med Margrete og ha henne rundt seg, tenker han. Og når det er helt mørkt i rommet, kan han også drømme at hun er en annen.

			Han fylles av tristhet når han tenker på at hun, som fortsatt bor i hans hjerte, ligger urørlig i ei kiste. Ei kiste som skal graves ned ved ei kirke i Irland – i nærheten av stedet der hennes mor og yngste datter skal bo. Hans datter. Hun som har fått navet Thoron. Hvordan var det hun så ut? Hvem lignet hun på? Hadde hun mørkt hår?

			Han burde ikke overlatt henne til Kanga og sendt dem til Irland. Han vet Kanga vil ta godt vare på henne. Men vil hun få en oppdragelse som høver seg for ei kongsdatter? Det er han, sant å si, usikker på. Hun burde vokst opp ved hoffet her i Norge. 

			Men han var svak. Kanga hadde mistet sitt eneste barn. Han hadde ikke hjerte til å ta fra henne alle tre barnebarna. Og han trenger heller ikke Thoron ennå – ikke før hun er så stor at hun kan giftes bort til en mektig mann, en som kan styrke kongemakten hans. Han må be til Vårherre om at hun blir vakker og lydig – et godt gifte. 

			Men hvorfor valgte Kanga Thoron? Hvorfor var hun så innstendig på at det var henne hun ville ha? Så kommer det tilbake til ham, det som skjedde ved døpefonten i kirka i Folkenborg. Da presten la hånden, som var full av vann, på Thorons hode, slo hun øynene opp. Hun så rett på ham – sin far. Det var som å få et støt. Hva var det med det blikket? Hva er det med hans yngste datter?

		

	OEBPS/image/Vikinga_Media_logo_sort.png
Vikinga
Media





OEBPS/image/vikinbord01.png





OEBPS/image/Digital_thoron.jpg
OR

& e

|4

: A
e
> z‘ s
’ g

GINTIN TALGNFS

-1V





